Mosie van wantroue teen Ekurhuleni-burgemeesterDie DA se Tania Campbell (Foto: Facebook/Tania Campbell) ’n Mosie van wantroue is teen Tania Campbell, DA-burgemeester van die Ekurhuleni-metro, ingedien. Die ANC het die mosie ingedien en daar sal na verwagting op 26 Oktober oor die mosie gestem word. Die ANC beskuldig Campbell onder meer daarvan dat sy versuim het om billike en volhoubare dienslewering te verseker en dat sy township‑gebiede verwaarloos het. Die veelparty-koalisieregering in Ekurhuleni is egter van mening dat die mosie niks anders is nie as ’n slenter om beheer oor die mense van Ekurhuleni se swaarverdiende geld te herwin. “Die ANC se prioriteit is nie die mense nie; hulle is op plundering gefokus,” het die veelparty-koalisie van die DA, ActionSA, VF Plus, IVP en ACDP gesê. “Onder die leierskap van Campbell het die veelparty-koalisieregering in Ekurhuleni oor die afgelope 10 maande aansienlike vordering gemaak met die nakoming van sy verpligtinge om ’n goed bestuurde administrasie te skep, korrupsie te stop en gehalte‑dienste te lewer. “Die doelbewuste ingrypings deur die nuwe regering was so doeltreffend dat burgemeester Campbell en haar span sedert haar ampsaanvaarding bereik het wat die ANC in meer as 20 jaar versuim het om te doen.” ActionSA het ook sy eie verklaring oor die aangeleentheid uitgereik en gesê die mosie kom nie as ’n verrassing nie, met die ANC en EFF wat saam met die PA gewerk het om die burgemeester van Johannesburg se veelparty-koalisieregering te verwyder. Volgens Bongani Baloyi, ActionSA se voorsitter in Gauteng, het die veelparty-koalisieregering in Ekurhuleni nog altyd ’n groter risiko geloop om ineen te stort aangesien daar nie ’n meerderheid is nie en Campbell danksy ondersteuning van die EFF tot burgemeester verkies kon word. “Dit is presies om die rede dat ActionSA reeds in Februarie sy kommer uitgespreek het oor die stabiliteit van die Ekurhuleni-koalisie en die moontlikheid dat die ANC en die EFF kan saamwerk om die veelparty-koalisieregering uit die kussings te lig.”